B4-1091, 1092, 1096/αναθ. και 1098/95/αναθ.

Ψήφισμα σχετικά με την επανάληψη των πυρηνικών δοκιμών από τη Γαλλία

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με το μορατόριουμ για τις πυρηνικές δοκιμές, και συγκεκριμένα το ψήφισμα της 15ης Ιουνίου 1995 ((ΣΠ της ημερομηνίας αυτής, Μέρος ΙΙ, σημείο 14)) το οποίο καταδίκαζε τις πυρηνικές δοκιμές της Λαϊκής Δημοκρατίας της Κίνας και καλούσε με έμφαση τη Γαλλία να μη συνεχίσει το πρόγραμμα των πυρηνικών της δοκιμών,

Α. λαμβάνοντας υπόψη τις πολυάριθμες διαμαρτυρίες κατά της απόφασης αυτής του Γάλλου Προέδρου να επαναλάβει τις πυρηνικές δοκιμές σε ολόκληρο τον κόσμο και επισημαίνοντας ότι η ελευθερία διαδήλωσης πρέπει να γίνεται σεβαστή κάθε φορά που οι πολίτες επιθυμούν να εκφρασθούν,

Β. εκφράζοντας τη βαθειά του ανησυχία μετά την πυρηνική δοκιμή ισχύος 20 περίπου κιλοτόνων που πραγματοποίησε η Γαλλία την Τρίτη 5 Σεπτεμβρίου 1995 στις 11.30 μ.μ. (ώρα Κεντρικής Ευρώπης) στην ατόλη Μουρουρόα και εκφράζοντας τη λύπη του για το γεγονός ότι ο γάλλος πρόεδρος αποφάσισε να αγνοήσει όλες τις διαμαρτυρίες που εκδηλώθηκαν, αρχικά στην ίδια τη Γαλλία και στη συνέχεια στις άλλες χώρες της Ευρωπαϊκής Ένωσης,

Γ. λαμβάνοντας υπόψη την πρόσκληση που απηύθυνε η Γαλλία στους εταίρους της στην Ευρωπαϊκή Ένωση να υποστηρίξουν την γαλλική πρωτοβουλία προς χάριν της κοινής ασφάλειας,

Δ. λαμβάνοντας υπόψη ότι ο γάλλος πρόεδρος δεν ζήτησε τη γνώμη των ευρωπαίων εταίρων του πριν από την εξαγγελία της απόφασής του για επανάληψη των πυρηνικών δοκιμών και ότι, μόνον εκ των υστέρων, τόνισε ότι ο εκσυγχρονισμός του γαλλικού πυρηνικού οπλοστασίου τούς ενδιαφέρει άμεσα,

Ε. εκφράζοντας την ανησυχία του για τις ενδεχόμενες επιπτώσεις στο περιβάλλον και την υγεία, ιδιαίτερα στους πληθυσμούς των εδαφών που βρίσκονται κοντά στο χώρο όπου πραγματοποιούνται οι πυρηνικές δοκιμές, στην περιοχή του Ειρηνικού[semigr ]

1. υπενθυμίζει και επιβεβαιώνει την ακλόνητη αντίθεσή του σε κάθε πυρηνική δοκιμή και την πλήρη υποστήριξή του στη σύναψη, πριν από τα τέλη του 1996, συνθήκης για την πλήρη απαγόρευση των δοκιμών αυτών (CTBT) και θεωρεί ότι η πλήρης απαγόρευση των πυρηνικών δοκιμών αποτελεί σημαντικό στόχο της διεθνούς κοινότητας στον τομέα του αφοπλισμού και της μη διασποράς[semigr ]

2. καταδικάζει την απόφαση του γάλλου προέδρου για την πραγματοποίηση της πρώτης πυρηνικής δοκιμής παρά τις διαμαρτυρίες που υπήρχαν κατά της απόφασης αυτής και, ιδιαίτερα, τις ανησυχίες που είχαν εκφράσει οι λαοί που ζουν στο Νότιο Ειρηνικό[semigr ]

3. απευθύνει πιεστική έκκληση στον γάλλο πρόεδρο να ματαιώσει τις υπόλοιπες πυρηνικές δοκιμές που έχουν προγραμματισθεί[semigr ]

4. επαναλαμβάνει ότι η εθελοντική πολιτική συνεργασίας και ελεγχόμενου αφοπλισμού αποτελεί την καλύτερη εγγύηση για την ειρήνη και απευθύνει νέα έκκληση στην Ευρωπαϊκή Ένωση να διαδραματίσει κινητήριο ρόλο στην εφαρμογή της πολιτικής αυτής, αναλαμβάνοντας κοινή δράση προς τη συγκεκριμένη κατεύθυνση, κατ' εφαρμογήν του άρθρου Ι.3 της Συνθήκης για την Ευρωπαϊκή Ένωση[semigr ]

5. φρονεί ότι η γαλλική πρωτοβουλία ενδέχεται να οδηγήσει σε ένα νέο αγώνα δρόμου στον τομέα του πυρηνικού εξοπλισμού και αποτελεί, ως εκ τούτου, εμπόδιο στην ύφεση και την ειρήνη, θέτοντας σε κίνδυνο την παράταση της συνθήκης για τη μη διάδοση των πυρηνικών όπλων[semigr ] σχετικά με το θέμα αυτό, καταδικάζει κάθε απόπειρα να δικαιολογηθεί η ανάγκη ανάπτυξης πυρηνικών οπλοστασίων στο όνομα της ασφάλειας[semigr ]

6. εκφράζει την έκπληξή του για το γεγονός ότι η απόφαση αυτή ελήφθη όχι μόνο χωρίς διαβούλευση, αλλά χωρίς να υπάρξει καν προηγούμενη ενημέρωση των εταίρων της Ευρωπαϊκής Ένωσης[semigr ]

7. ζητεί τη σύγκληση έκτακτου Ευρωπαϊκού Συμβουλίου για την κοινή πολιτική ασφάλειας[semigr ] σημειώνει τις δεσμεύσεις που ανέλαβε η γαλλική κυβέρνηση υπέρ της σύναψης συνθήκης για την πλήρη απαγόρευση των πυρηνικών όπλων και καλεί όλα τα κράτη μέλη της Ευρωπαϊκής Ένωσης να κυρώσουν οριστικά τη συνθήκη για τη μη διάδοση των πυρηνικών όπλων[semigr ]

8. προτείνει τη διοργάνωση συζήτησης στο Ευρωπαϊκό Κοινοβούλιο σχετικά με τις προοπτικές μιας ευρωπαϊκής αμυντικής πολιτικής όπως περιγράφεται στη Συνθήκη για την Ευρωπαϊκή Ένωση[semigr ]

9. ζητεί να προστεθεί το πρόβλημα αυτό στην ημερήσια διάταξη της 94ης Διακοινοβουλευτικής Διάσκεψης, σύμφωνα με το άρθρο 15 του καταστατικού της Διακοινοβουλευτικής Ένωσης και το άρθρο 11 του Κανονισμού της Διάσκεψης[semigr ]

10. φρονεί ότι οι «δοκιμές πυρηνικού εξοπλισμού» πρέπει να θεωρηθούν ως «δοκιμές ιδιαιτέρως επικίνδυνες», σύμφωνα με το άρθρο 34 της Συνθήκης ΕΚΑΕ[semigr ] ζητεί από την Επιτροπή, θεματοφύλακα των συνθηκών, να καθορίσει με σαφήνεια ποιές δοκιμές πρέπει να χαρακτηρίζονται, σύμφωνα με τις διατάξεις του ανωτέροω άρθρου, ως «ιδιαίτερα επικίνδυνες δοκιμές»[semigr ]

11. καταδικάζει το γεγονός ότι οι γαλλικές αρχές δεν απέστειλαν, πριν από την πρώτη δοκιμή, όλα τα απαραίτητα έγγραφα που θα επέτρεπαν στην Επιτροπή να εξετάσει το φάκελο, καθώς και σε διεθνείς ανεξάρτητους εμπειρογνώμονες να καταρτίσουν κατάλογο όλων των ιατρικών συνεπειών που έχουν τέτοιες δοκιμές[semigr ]

12. καταγγέλλει, κατά συνέπεια, το γεγονός ότι ούτε οι τυχόν επιπτώσεις των δοκιμών στο περιβάλλον, ούτε η έγκριση συμπληρωματικών μέτρων ή ενεργειών στον τομέα της υγείας και της ασφάλειας, στο πλαίσιο του σεβασμού των ανωτάτων ορίων ακτινοβολίας όπως προβλέπονται στη Συνθήκη ΕΚΑΕ, υποβλήθηκαν σε λεπτομερή και ενδελεχή εξέταση[semigr ]

13. καλεί την Επιτροπή να εφαρμόσει πλήρως και άμεσα τα άρθρα 34 και 35 της Συνθήκης ΕΚΑΕ και να εξετάσει, σε συνεργασία με ανεξάρτητους εμπειρογνώμονες που κρατούν κριτική στάση, τις πληροφορίες που υπάρχουν σχετικά με τις γαλλικές πυρηνικές δοκιμές[semigr ]

14. καλεί την Επιτροπή, σύμφωνα με το άρθρο 141 της Συνθήκης ΕΚΑΕ, να διατυπώσει το συντομότερο δυνατόν αιτιολογημένη γνώμη σχετικά με το μη σεβασμό της Συνθήκης ΕΚΑΕ από τη γαλλική κυβέρνηση και να φέρει την υπόθεση στο Ευρωπαϊκό Δικαστήριο, σε περίπτωση που η γαλλική κυβέρνηση δεν συμμορφωθεί προς τη γνώμη αυτή[semigr ]

15. αναθέτει στον Πρόεδρό του να επιδώσει προσωπικώς το παρόν ψήφισμα στον Πρόεδρο της Γαλλικής Δημοκρατίας και να το διαβιβάσει στο Συμβούλιο, την Επιτροπή, στη Γαλλική Εθνοσυνέλευση και τη Γαλλική Γερουσία, στη Διακοινοβουλευτική Διάσκεψη, στις κυβερνήσεις της Κίνας, των Ηνωμένων Πολιτειών και της Ρωσίας, στον Πρόεδρο της Διάσκεψης της Γενεύης για τον αφοπλισμό, καθώς και στα συμβαλλόμενα μέρη της Συνθήκης της Rarotonga.